जिस चाल्ली कुसै मुल्खा दी तरक्की आस्तै ज़रूरी ऐ जे ओह् संसार दे बाकी मुल्खें च होआ करदे विकास-कम्में बारै खबर-सुर्त रक्खै ते उन्दे कन्नै सम्पर्क बनाई रक्खै। इ’यां गै कुसै भाशा दे विकास आस्तै बी जरूरी ऐ जे उसी दुनियां भर च होआ करदे ज्ञान-विज्ञान दे विकास कन्नै जोड़ेआ जा। जदूं तगर ऐसा द्रिश्टीकोण अपनाया नेईं जंदा तदूं तगर उस भासा च अभिव्यक्ति दी समर्था ते ज्ञान-सवेदना दी सम्पूर्णता नेईं आई सकदी। की जे भाशा जीवन व्यवहार दी भाशा बनियै गै अपना विकास करी सकदी ऐ। जीवन दे हर खेतरा च प्रयुक्त होइयै गै ओह् तजरबे दी भट्ठी च पक्की सकदी ऐ ; बक्ख-बक्ख शिक्षा-खेतरें, शास्त्रें ते विज्ञान दे खेतरा च अध्ययन, मनन, चिन्तन, लेखन दी भाशा बनियै गै अपने असल प्रयोग, अर्थ, स्वरूप ते मुहावरे गी सार्थक करी सकदी ऐ। अर्थात् बाशा गी अपने विकास आस्तै ; अपने अभिव्यक्ति-पक्ष दी समर्था दे विस्तार आस्तै बक्क-बक्क खेतरें च ज्ञान विज्ञान दे विशें कन्नै आत्मसात करना ते उन्दे प्रयोग पक्ख गी सुदृढ़ करना अत्त जरूरी ऐ।